《程良器嘉量解元许为写照作诗求之》
宋代·葛胜仲

虎头千古丹青杰，谁言黠中有痴绝。手挥五弦真胜诣，颊染三毫更超越。

自言四体媸或妍，顾与妙处无相关。炯炯双瞳点圆碧，笔下顿觉神明还。

程郎言语妙天下，画复通灵能变化。扫除俗骨画如诗，摹写天机诗似画。

竹斋溪屿数相从，似蒙儃儃窥尘容。诋呵众史露拙迹，疑有心画藏胸中。

寒乡鼠目獐头子，葛帔练裙谢龟紫。幼舆政自丘壑人，试为写传岩石里。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。